Draft:Kanizsai Silka Ágnes

Kanizsai Silka Ágnes (Komló, 1963. május 31. – ) magyar üzletasszony, az Agnes Silka brand alapító tulajdonosa, életvezetési tanácsadó, coach.

Élete
Kanizsai Silka Ágnes Sápi Ágnes néven, egy bányászcsalád legkisebb gyermekeként látta meg a napvilágot Komlón. Szüleivel és két testvérével egy kis baranyai faluban, Magyarszéken élt rendkívül szerény körülmények között. Édesapja a komlói bányáknál dolgozott villanyszerelőként, édesanyja háztartásbeli volt. Édesapja alkoholfüggősége nyomot hagyott a családján és az ő gyermekkorán is.

A kitörést, a családtól való elszakadást szakmunkástanulói évei hozták el számára. A pécsi Kereskedelmi és Vendéglátóipari Szakmunkásképző Iskolát jeles eredménnyel végezte el. Szakmunkástanulóként a város híres szállodájában, a Nádor Hotelben dolgozott. 1981-ben a balatonboglári Platán Étteremben kezdett el dolgozni, majd egy évvel később a fonyódi Delta Étterem és Bárban helyezkedett el. 1993-ban megnyitotta saját éttermét a Paprika Csárdát, majd öt év elteltével Balatonkeresztúron megnyitotta az Ági Steak House-t is.

A vendéglátás után, 2012-ben másodmagával megnyitotta első divatszalonját, az eltérő koncepciók miatt azonban fél év után már teljesen egyedül vitte a vállalkozást. Idővel bővítette portfólióját, a női mellé behozta a férfi kollekciókat is. Az elegáns divatot követő hévízi Silka Szalon az első perctől kezdve dübörgött, ami új tervekre sarkallta. Budapesten, az Andrássy út 7. szám alatt 2013-ban nyitotta meg fővárosi szalonját, ahonnan egy évvel később átköltözött az Andrássy út 9-be.

A Pannon Egyetemen szerzett diplomát közgazdász turizmus–vendéglátás szakon. Ma az Agnes Silka brand mellett életvezetési tanácsadóként és coachként dolgozik. 2022-ben jelent meg önéletrajzi könyve Szavamat adtam címmel.

Művei
Kanizsai Silka Ágnes – Szavamat adtam, 2022

Források

 * A sikernek mindig nagy ára van - interjú, Magyar Hírlap, 2023
 * Hiteles történetek: Kanizsai Silka Ágnes - Kavosz
 * Nélkülözött, alkoholista apja bántalmazta: Ma ő az ország egyik sikeres nője - Blikk Rúzs, 2022
 * "Szeretném felöltöztetni országunk top vezetőit" - Üzletem.hu, 2020
 * "Nem ruhát adok el, hanem életérzést" (podcast)